Forstjóri MAST óttast að ef blóðtöku hryssna á Íslandi yrði hætt í einu vetfangi yrði fylfullum hryssum slátrað sem væri óásættanlegt.
Forstjóri Matvælastofnunar telur mikilvægt að dýravelferð verði höfð í huga hver sem ákvörðunin verður um framtíð blóðmerahalds á Íslandi. Ef ákveðið verði að hætta þessum rekstri í einu vetfangi gæti það þýtt slátrun þúsunda fylfullra hryssna, og það væri ótækt.
Hugsanlegt er að blóðtaka hryssna á nokkrum bæjum og ill meðferð á dýrum verði kærð til lögreglu. MAST er enn með málið til skoðunar en rannsókn er á lokastigi. Eitt af því sem Matvælastofnun kannar er hvernig herða megi eftirlit ef halda eigi starfseminni áfram. Mikil andstaða hefur komið fram við blóðtöku úr íslenskum fylfullum hryssum til notkunar á efni til frjósemislyfjagerðar fyrir dýr.
Á sjötta þúsund hryssna eru nýttar fyrir blóðtöku á meðgöngu.
Við höfum vissulega áhyggjur af því að ef það verða teknar skyndilegar ákvarðanir við blóðmerahaldi núna þá gæti það mögulega ógnað velferð þessara hryssna. Við viljum helst þá að umræðan sé tekin yfirvegað og skoðað hvaða leiðir eru í boði. Ef að það á að banna þetta þá þarf að gera það þannig að velferð hryssnanna sem núna eru fylfullar að þeim verði ekki ógnað. Áttu þá við að þær yrðu þá ekki sendar í slátur núna fyrir vorið? Já það er klárlega möguleiki teljum við að einhver hluti þessara hryssna verði slátrað. Þá er þeim slátrað fylfullum. Það viljum við helst ekki sjá.
Hrönn Ólína ítrekar þó að Matvælastofnun sé aðeins með eftirlit með starfseminni. Alþingis og ráðherra sé að ákveða hvort blóðmerahald verði áfram leyft á Íslandi.